祭觀文忠惠趙節齋
作者：釋善珍
朝代：宋

paragraphs: 公真天人，謫墮塵世。
方朔歲星，傅說箕尾。
又疑山林，一念差耳。
樂全僧身，忠宣佛位。
夙弘願力，出濟事會。
作民司命，壽國元氣。
神皇布政，夐古鮮儷。
誰爲謗書，陰受風旨。
疾雷破柱，公不失匕。
關弓射羿，公愈薦禰。
山藪高深，天球粹美。
出夷入險，更使迭帥。
長淮虜衝，孽雛旁睨。
飛囊走羽，秉鉞危寄。
初聞謝公，語誤客異。
復傳孔明，食少敵喜。
牋病乞閑，易蘇舊治。
大星竟隕，白雞告祟。
撫公平生，竹帛光煒。
諒公精爽，河岳流峙。
萬鍾千駟，濁世糠粃。
五龍九鯤，乘雲謁帝。
某閩衲野鶴難繫，公呼來霅，獲望簪履。
酒闌燭跋，孤客末至。
香烟未散，三生彈指。
紓百結腸，儲一升淚。
上悲法門，下哭知己。